פירוש נוסף ערך זה עוסק בתסריטאי, שחקן טלוויזיה ומגיש ישראלי. אם התכוונתם לצלם עיתונות ישראלי, ראו רועי עידן (צלם).

**רועי עידן** (נולד ב-11 במרץ 1978) הוא תסריטאי, שחקן טלוויזיה ומגיש ישראלי. זוכה פרס האקדמיה לטלוויזיה לשנת 2020.

ביוגרפיה
--------

עידן נולד וגדל בחיפה, לעירית ולד"ר גבריאל עידן (אנ'), יזם וממציא, ממקימי חברת "גיוון אימג'ינג". הוא השני מבין שלושה אחים. למד בבית הספר הריאלי בעיר.

הוא החל את שירותו הצבאי בחיל התותחנים, בגדוד 405 של אגד ארטילרי 282. עבר קורס קציני מודיעין ושירת כקמ"ן בגדוד 411, ביחידת מודיעין מטרות וביחידת מודיעין של חיל האוויר. במילואים הגיע לדרגת רב-סרן, משרת בחיל האיסוף הקרבי. בשנת 2005 סיים לימודי תעודה בהצטיינות באנימציה ב"בצלאל" ובשנת 2007 קיבל תואר שני באנימציה ממכללת סוואנה לאמנות ועיצוב (Savannah College of Art and Design) שבג'ורג'יה. שימש במשך מספר שנים כמרצה לסטוריבורד ובימוי אנימציה במכללת ספיר ובמכללת שנקר.

עידן הוא תסריטאי, שחקן ומגיש. לשעבר חבר הנהלה באיגוד התסריטאים.

הוא יצר וכתב מספר סדרות טלוויזיה ישראליות, בהן סדרת הנוער "כפולה" בהשתתפות נועה קירל, שלום אסייג ועפר שכטר, "חיות פשע" בהשתתפות מאור כהן, גל זייד ויובל שגב, "פאנץ'" בהשתתפות צחי גראד, מאור שוויצר ודר זוזובסקי ו"אבודים באסיה" בהשתתפות רותם סלע, עידן רפאל חביב, מעיין בלום וצחי גראד, אשר זכתה בפרס האקדמיה הישראלית לטלוויזיה למיני סדרת הדרמה הטובה ביותר לשנת 2013. עידן הוא גם יוצר הסדרה הקומית "זה לא הגיל" בהשתתפות מירי מסיקה, גפן ברקאי, רמי הויברגר ורבקה מיכאלי וכתב את הסדרה בשיתוף עם התסריטאית רז יובן.

כמו כן שימש כמעצב ראשי בסדרה "DJ & the Fro" (אנ') אשר שודרה ב-MTV ארצות הברית בשנת 2009.

הוא הגיש פינת פארסה בשם "מבוא לכלכלה עם רועי עידן" בתוכנית "היום שהיה" בהנחיית גיא זהר. בשנת 2018 השתתף עם אשתו בעונה השלישית של תוכנית המציאות "בואו לאכול איתי" ששודרה בכאן 11.

ב-2020 יצר את סדרת המתח "מנאייכ" שמשודרת בערוץ כאן 11, אותה ביים אלון זינגמן. את הרעיון לסדרה קיבל עידן כשהתנדב כשוטר סיור במשטרת לב תל אביב. בנוסף, עידן מופיע בסדרה בהופעת אורח בפרק הראשון של הסדרה וגם בפרקים הראשון והשמיני של עונה 2 וכן בפרק 9 של העונה השלישית. הסדרה זכתה בפרס סרטי האקדמיה לסדרת הדרמה הטובה ביותר לשנת 2020

עידן זכה בפרס האקדמיה הישראלית לטלוויזיה על התסריט לסדרת דרמה, לשנת 2020.

בינואר 2023 החל להשתתף באופן קבוע בתוכנית האירוח הסאטירית "מה שתגידו" של כאן 11.

### קולנוע

בשנת 2016 כתב את תסריט סרט הקולנוע "ארבע על ארבע" בבימוי שי כנות ובהשתתפות אושרי כהן, עוז זהבי, אליאנה תדהר ושלומי קוריאט.

### קליפים

עידן יצר קליפים לאיה כורם ולהקת ג'ירפות.

### עיתונות

עידן כתב טור פרשנות פוליטי-סאטירי באתר nrg. שימש בעבר כפרשן ביומן הבוקר של גלי צה"ל ובתוכנית "המטה המרכזי" של ערוץ עשר.

הוא שידר פעם בשבוע בתוכנית של אראל סג"ל ב-103fm עד ליולי 2020.

עד 2021 הוא נמנה עם מגישי הפינה "פערים של אחרים" בתוכנית "מהצד השני עם גיא זהר" בערוץ כאן 11.

שידר תוכנית שבועית ברדיו גלי ישראל בימי חמישי ביחד עם איתמר פליישמן.

### קמפיינים פוליטיים

בשנת 2013 ניהל את קמפיין "עלה ירוק - הרשימה הליברלית" ואף שובץ ברשימה אשר התמודדה לכנסת, ובשנת 2015 שימש כתסריטאי קמפיין הליכוד בבחירות שנערכו באותה שנה. בשני סבבי בחירות 2019 שימש כתסריטאי ואיש קריאייטיב בקמפיין "כחול לבן".

עידן מתגורר בקריית ענבים. הוא נשוי ואב לשתי בנות.

פילמוגרפיה
----------

### קולנוע

| שנה | סדרה | כותב | הערות |
| --- | --- | --- | --- |
| 2016 | ארבע על ארבע | כן | תסריטאי |
| 2022 | אוהב אותך צ'ארלי | כן | תסריטאי |

### טלוויזיה

| שנה | סדרה | תסריטאי | תפקיד | הערות |
| --- | --- | --- | --- | --- |
| 2007–2008 | חיות פשע | כן |  |  |
| 2010–2011 | בובי ואני | כן | בובי |  |
| 2012–2014 | נויורק | כן |  | עונות 2,3 |
| 2013 | אבודים באסיה | כן | ג'וש ברדלי | פרס האקדמיה לטלוויזיה |
| 2014–2015 | משפחה טובה | כן |  |  |
| 2015 | הכל שפיט | כן |  |  |
| 2016 | מפלצות קטנות | כן |  |  |
| היום בלילה עם גורי אלפי |  | ג'ימותי ברייסון קוק |  |
| 2017 | עד כאן! |  | משתתף אורח |  |
| 2018 | ארץ נהדרת |  | הומלס אמריקאי |  |
| שלטון הצללים | כן |  |  |
| האחיות המוצלחות שלי |  | יורם שוורץ |  |
| כפולה | כן | נושי פז | עונות 1, 2 |
| בואו לאכול איתי |  | מארח/סועד |  |
| פאנץ' (סדרת טלוויזיה) | כן |  |  |
| 2019 | זה לא הגיל | כן | השף מוץ ברנר | עונות 1, 2 |
| 2020–הווה | מנאייכ | כן | קצין משטרה |  |
| 2022 | טהרן | כן |  |  |
| 2022-הווה | מה שתגידו |  | עצמו |  |
| 2023 | לעוף על אנה | כן |  | גם יוצר |

קישורים חיצוניים
----------------

ויקישיתוף מדיה וקבצים בנושא **רועי עידן** בוויקישיתוף
* 

* אתר האינטרנט הרשמי של רועי עידן
* רועי עידן, ברשת החברתית אקס (טוויטר)

* רועי עידן, ברשת החברתית אינסטגרם

* רועי עידן, סרטונים בערוץ היוטיוב

* רועי עידן, במיזם "אישים" לתיעוד היצירה הישראלית

* רועי עידן, במסד הנתונים הקולנועיים IMDb (באנגלית)
* רחלי מלק בודה, ‏"לרבנים וקצינים יש המון זמן וכסף אז הם מקימים מפלגות", בעיתון מקור ראשון, 28 ביולי 2019
* אתר למנויים בלבד איתי שטרן, התסריטאי רועי עידן: "מערכת החוק והמשפט מקולקלת, אבל כל הדיון מתמקד בכן ביבי או לא ביבי", באתר הארץ, 1 באוגוסט 2020
* אתר למנויים בלבד  רתם איזק, למי קראתם מנאייכ?, באתר "ידיעות אחרונות", 28 באוגוסט 2020
* שילה פריד, עניין אישי עם רועי עידן, באתר ערוץ 7, 3 בספטמבר 2020

הערות שוליים
------------

1. ↑  ציוץ של רועי עידן
2. 1 2 3  רועי עידן, באתר קנולר ייצוג אמנים
3. ↑  ערוץ 7, "הביטוח הלאומי - הלבנת הון פוליטי", באתר ערוץ 7, 17 ביולי 2017
4. ↑  בואו לאכול איתי | המתכונים של רועי וחגית, באתר כאן – תאגיד השידור הישראלי
5. ↑  מה שתגידו, באתר כאן 11
6. ↑  ארבע על ארבע, באתר Seret.co.il
7. ↑   "יונתן שפירא" של איה כורם, סרטון באתר יוטיוב
8. ↑   "קשה לי" של להקת הג'ירפות, סרטון באתר יוטיוב
9. ↑  רועי עידן, ראשים צריכים להתגלגל בגלל המחדל באום חיראן, באתר nrg
10. ↑  מערכת ice, רועי עידן חושף: זו הסיבה האמיתית שהועזבתי מ103FM, באתר ice, ‏7/7/2021
11. ↑  איך עזבתי את הליכוד והצטרפתי לעלה ירוק, באתר News1

|  |  |  |
| --- | --- | --- |
| **הקודם**:**2019: חגי לוי, יוסף סידר, תאופיק אבו ואיל, שוקי בן נעים ויאיר היזמי (הנערים)** | **פרס האקדמיה לטלוויזיה לתסריט בסדרת דרמה** **2020: רועי עידן (מנאייכ)** | **הבא**:**2021: גיא בלילה ואלעד ביטון (בני אור)** |